Макс Жакоб
Акорд

Превод от френски: Пенчо Симов, 1978

chitanka.info

Оковите си златни тръска оргия; незрим

и скапан изпод чара на премените ти пищни,

хетеро, сред подземия — тъмници скритом хищни,

зора не е видял ориенталският килим.

Семейството на собственика, както си е редно,

похапва вкусно сирене след блюдото последно.

Жена красива плаче и танцува — в скръб Офелия

обезумява от любов и музика, обзели я.

Иззад кулисите излязъл, срещнал злия дух,

пиян поет полицията вика с шепот глух…

Сърце покрусено, сърце изпълнено с тъга,

сърце изчерпано, сърце замаяно от зло,

какво да дириш между циганите си дошло?

Сред тия луди със лица съвсем окаменели,

сърце превърнато в пустиня — всичко са ти взели.

Сърце от угризения, светлик сияйно горд,

сърце самотно, тук какво потърси ти сега?

— Акорда взимам аз, миньорния акорд.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.